Visit Site
Recommended byColombia
సింగర్ కార్తీక్ తనతో అసభ్యకరంగా వేధించారంటూ ఓ మహిళ (పేరు వెల్లడించలేదు).. జర్నలిస్టు‌ సంధ్య మేనన్‌కు మెసేజ్‌ చేశారు. దాన్ని ఆమె ట్విటర్‌ వేదికగా షేర్‌ చేశారు. సదరు మహిళకు చిన్మయి శ్రీపాద మద్దతు తెలుపుతూ పోస్ట్‌ చేశారు. కార్తీక్‌ వేధింపులకు తాను కూడా బాధితురాలినేనని తెలిపారు.
‘హాయ్‌ సంధ్య.. నేను సింగర్‌ కార్తీక్‌ గురించి మాట్లాడాలి. అతణ్ని అమ్మాయిలు కలల రాకుమారిడిగా భావిస్తారు. కానీ, ఎవరికీ తెలియని భయంకర కోణం అతడిలో ఉంది. కొన్నేళ్ల కిందట నేను, కార్తీక్ ఓ పబ్లిక్‌ ప్రోగ్రామ్‌కు హాజరయ్యాం. అక్కడ కార్తీక్‌ నా శరీరం గురించి అసభ్యకరంగా మాట్లాడారు’ అంటూ సదరు మహిళ జర్నలిస్టు సంధ్యకు మెసేజ్ పంపారు.
‘నన్ను ముట్టుకోవాలని ఉందంటూ కార్తీక్ అసభ్యంగా మాట్లాడాడు. నన్ను ఊహించుకుంటూ హస్తప్రయోగం చేసుకున్నానని అన్నాడు. కార్తీక్ మాటలు నన్ను షాక్‌కు గురిచేశాయి. ఆరోజు నేను ఏ మాత్రం సౌకర్యంగా ఉండలేకపోయా. అతడిపై అసహ్యం పుట్టింది’ అంటూ సదరు మహిళ రాసుకొచ్చారు.
కార్తీక్‌ను కలవాల్సి వచ్చిన ప్రతి సందర్భంలోనూ అతడికి దగ్గరగా నిల్చోవాలంటే భయపడేదాన్నని బాధిత మహిళ తెలిపారు. పలువురు గాయనీమణులు కూడా కార్తీక్‌తో వేధింపులు ఎదుర్కొన్నట్లు విన్నానని చెప్పారు. ‘ఇండస్ట్రీలో అతడు పేరున్న గాయకుడు. పెద్దల అండ కూడా ఉంది. అందుకే భయపడి అతడిపై ఫిర్యాదు చేయడానికి ఎవరూ బయటకిరాలేదు’ అని బాధిత మహిల చెప్పుకొచ్చారు.
‘కార్తీక్ ఓ సైకో. టూర్స్‌కు వెళ్లినప్పుడు మహిళా సింగర్స్‌ను లక్ష్యంగా చేసుకొని వేధింపులకు దిగుతాడు.‌ అతడికి ఏమాత్రం సిగ్గులేదు’ అంటూ ఆ మహిళ జర్నలిస్టు సంధ్యకు మెసేజ్ పంపారు. ఈ విషయంలో తన పేరు బయటకి రాకుండా ఉండటమే మంచిదని భావిస్తున్నట్లు వెల్లడించారు.
సదరు మహిళకు చిన్మయి శ్రీపాద మద్దతు తెలుపుతూ.. తాను కూడా కార్తీక్ బాధితురాలినే అని పోస్ట్‌ చేశారు. కార్తీక్‌ ఎప్పుడూ తన పాపులారిటీని తప్పుగా ఉపయోగించుకునేవాడని అన్నారు. చాలా మంది అమ్మాయిల వెంటపడేవారని చెప్పారు. కార్తీక్ అసభ్యకర మెసేజ్‌లు, ఫొటోలు, వీడియోలు పంపిస్తూ వేధిస్తారని తెలిపారు.
కార్తీక్.. నీ టైమ్ స్టార్ట్ అయింది!
తమిళంతో పాటు తెలుగులోనూ మంచి గుర్తింపు సాధించిన గాయని చిన్మయి.. తెలుగులో ‘సరిగమపా..’ కార్యక్రమానికి జడ్జ్‌గా వ్యవహరిస్తున్నారు. ఇదే కార్యక్రమానికి సింగర్ కార్తీక్ కూడా జడ్జ్‌గు వ్యవహరిస్తుండటం గమనార్హం. ‘నేను నిన్నే కార్తీక్‌తో కలిసి ఓ టీవీ ప్రోగ్రామ్‌లో పాల్గొన్నా. దానికి నాతో పాటు అతడు కూడా కో-జడ్జ్. అతడు నేరం చేశాడని నేనూ నమ్ముతున్నా. సారీ కార్తీక్.. నీ టైమ్ వచ్చేసింది’ అంటూ చిన్మయి ట్వీట్ చేశారు. #టైమ్స్‌అప్ అంటూ యాష్ ట్యాగ్ జత చేశారు.
I just wrapped a show with him yesterday where he was Co Judge. I believe the victim. Karthik, sorry, your #TimesUp https://t.co/48A75MN07x
&mdash; Chinmayi Sripaada (@Chinmayi) 1539245399000
ఇటీవలే దక్షిణాదిలో బాగా పేరున్న సాహిత్య రచయిత వైరాముత్తు వేధింపుల పర్వాన్ని బయటపెట్టి గాయని చిన్మయి శ్రీపాద సంచలనానికి తెరతీసిన విషయం తెలిసిందే. ఈ అంశం ప్రకంపనలు సృష్టిస్తుండగానే తాజాగా ప్రముఖ సింగర్ కార్తీక్ వ్యవహారం వెలుగులోకి వచ్చింది. మరి ఈ అంశంపై కార్తీక్ ఏరకంగా స్పందిస్తారో చూడాలి..